  Анжелика Тихонова корреспондент Удмуртиын пинал журналистъёслы «Актуально.udm» IX элькун вожвылъяськон ялӥзы. Со сярысь элькунысь дышетонъя но тодосъя министерстволэн пресс-службаез ивортӥз. Вожвылъяськон вить номинациосъя ортчоз: «Печатьын потӥсь устоез издание» (коллективъёс пырисько); «Устоез теле- радиоматериал» (коллективъёс пырисько); «10-14 аресъемъёс» (ас чотын пырисько); «15-18 аресъемъёс» (ас чотын пырисько); «Огазеяськонлэсь ужзэ мерлыко вотэсъёсын нуон». Быръён люкетэ пыриськисьёслы ужъёссэс быдэстыны таӵе темаос ӵекто: - Россиын тодослэн но технологилэн арзы (тема улсын соин герӟаськем котькыӵе ужпумъёсты но учыръёсты (умойёссэ но) эскерыны луэ); - Удмуртиын гуртлэн арез (тема улсын элькунысьтымы ёросъёсын но гуртъёсын пӧртэм удысъёсын яке одӥг кыӵе ке удысын пумиськылӥсь шуг-секытъёсты эскерыны луэ; гуртэз азинтон понна трос лэсьтэм тунсыко адямиос сярысь гожтыны; кыӵе ке гуртлэн бадӟым вормонъёсыз, данъяськонэз но шугъяськонэз сярысь); - Наркотикъёслы пумитъяськон но тазалыко улон; - Удмуртиын нылпи но ужрад туризмез азинтон; - Волонтёрлэн ужез. Озьы ик конкурсэ пыриськисьёс ас быръем темазыя но материал дасяны быгато. Вожвылъяськонлэн куронъёсыныз пыр-почгес   тодматскыны луоз. Куриськонъёсты 2021-тӥ арын 15-тӥ южтолэзёзь ya.socped-rcdod@yandex.ru электрон почтае кутозы. Конкурслэн йылпумъясь люкетэз но вормисьёсты пусъён туэ оштолэзе Удмурт кун университетын ортчозы. Пусъём, вожвылъяськон журналистика удысын мыло-кыдо тыршись, азинлыко пиналъёсты шараян но пусъён, соослэн ужъёссылэсь ӟечлыксэс будэтон понна ортчытӥське.  Тодэ вайытом, Ижкарын дышетскись телефонэ пуктыны Герд сярысь визьсынан шудон лэсьтӥз.  Тегъёс: Дышетон Ижкар нылпиос Удмуртия вожвылъяськон  